Lukket frem til 29. marts står der på døren ved Arena Nord i Frederikshavn. Lukningen af hallen kan blive længere, og blandt andet derfor aflyser FfI Håndbold påskens store ungdomsturnering Rødspætte Cup. - Det er utrolig vemodigt. Først og fremmest for vores deltagere, som havde glædet sig til turneringen. For mit eget vedkommende er det første gang siden 1988, at den ikke står på Rødspætte Cup i påsken, så det bliver specielt, siger Mads Buje fra Rødspætte Cups ledelse. Hvert år i påsken i mere end 40 år har der været spillet Rødspætte Cup i Frederikshavn. I år skulle over 300 hold og omkring 4.500 spillere have deltaget i turneringen. Normalt har turneringen deltagelse af spillere fra Norge, Sverige, Finland, Tyskland og Danmark, men efter lukning af grænserne har de udenlandske spillere ikke længere mulighed for at komme til Danmark. Mangler millionoverskud Hvert år generer Rødspætte Cup et overskud på omkring en million kroner til FfI Håndbold. - Det er alvorlig situation, som vi står i, for Rødspætte Cup er halvdelen af vores indtægtsgrundlag. Vi er ikke truet på eksistensen på den korte bane, men det bliver vi, hvis vi ikke gør noget, siger Peter Laigaard, formand for FfI Håndbold. Rødspætte Cup er et af mange arrangementer de kommende uger og måneder, som er aflyst. DGI Nordjylland har også allerede nu trukket i bremsen for et af Danmarks største motionscykelløb Aalborg MTB Marahon. Flere tusinde ryttere var meldt til løbet, som skulle have været kørt 25. april. - Bag arrangementet er der 300 frivillige og de ønsker kvalitet, og derfor har vi vurderet, at det er vigtigt at sende et signal nu. VI kan ikke opretholde kvaliteten og derfor aflyser vi, siger direktør i DGI Nordjylland, Birgitte Nielsen. Spænder livremmen ind For de nordjyske sportsklubber er arrangementer som Aalborg MTB Marathon og Rødspætte Cup vigtige indtægtskilder. I Frederikshavn holder bestyrelsen på tirsdag møde om den kritiske situation, klubben er havnet i. - Vi må spænde livremmen ind det næste års tid, og så tror og håber vi på, at vi har et Rødspætte Cup igen om et års tid, siger formanden for FfI Håndbold, Peter Laigaard.

Referat:
FfI Håndbold har været nødt til at aflyse årets store internationale håndboldturnering Rødspætte Cup. Det koster klubben et millionbeløb.